Semicultismos en aragonés

Los **semicultismos en l'aragonés** son unas palabras que por condicionants culturals no han seguiu todas las leis foneticas propias de lo lexico patrimonial, aturando-sen u esbarrando-sen.

Frent a lo cultismo, lo semicultismo ye la palabra en la que principió la evolución fonetica, pero no ha rematau. Por eixemplo, *miraglo* ye un semicultismo, que d'acuerdo con la fonetica aragonesa habría dato *mirallo*, palabra que de feito existe.

## Semicultismos de lo lenguache eclesiastico
Son semicultismos en aragonés *[[sieglo]]* (por **siello*), *[[regla]]* y *[[regle]]* (por **[[rella]]*), *[[miraglo]]*, (por *[[mirallo]]*), *[[periglo]]* (por *perillo*), y *[[capítol]]* (por *cabello*), que derivan de *SAECULUM*, *REGULA*, *MIRACULUM*, *PERICULUM* y *CAPITULUM*. En este campo semantico se puede fer distinción entre los d'orichen latín puro y los orichinaus a partir d'helenismos ampraus por lo latín, que pueden haber estau ampraus ya en latin clasico, pero que sobre tot son asociaus a la organización, doctrina y liturchia cristianas.
 

En las parlas altoaragonesas actuals se documenta *diablo* como en aragonés medieval. Manimenos, en cheso, panticuto, tellán y chistabín se troba una variant *[[diaple]]* con obstruentización de sonora, fenomeno fonetico conoixiu en catalán y en occitán en esta mesma palabra, por lo que podría estar un occitanismo. En benasqués se documenta *[[diaplle]]* con palatalización ribagorzana, y las palabras *ixopllida(r)* y *fiplla(r)* amuestran la combinación d'estos dos fenomenos foneticos.

La palabra *[[Ilesia (edificio)|ilesia]]* se documenta en muitos vocabularios alto-aragoneses, pero encara persiste la forma foneticament anterior *[[iglesia]]*, que se troba en aragonés medieval chunto con *[[eglesia]]*. En la val de Benás y en Campo se documenta la forma palatalizada *illesia*, que podría remontar-se a formas medievals como *gllesia* (Uesca, 1314), poco frecuents en los textos.

## Semicultismos de lo lenguache notarial
Trobamos *[[herencio]]*, que por evolución patrimonial habría dau *herenzo* u *herienzo*. Atro casos casos comuns en documentos de Navarra y Aragón son *esleción*, *esleito* y *esleyir*, derivaus de *EL·LECTUS*, con una -L·L- cheminada que tien una evolución curiosa enta -sl- relacionada con as diversas formas *isla*-*illa* derivadas de *insula*.

Encara que no exclusivament de lo lenguache notarial tamién ye un posible semicultismo la denominación de la institución aragonesa *[[tenencia]]* que se troba mes a sobén en los textos que la forma patrimonial *[[tenencia|teniença]]* u la forma *[[tenencia|tinença]]* que podría estar un catalanismo.

## Tendencias foneticas
Se puede observar en bel semicultismo la sincopa u perda de vocal intertonica: *maniplo*, *regla*, *sieglo*, etcetera.

En campos lexicos diferents a los relacionaus con la relichión y lo dreito se puede trobar palabras con reduccions de los grupos cultos latinos, y que en la "*[[Propuesta ortografica de l'Academia de l'Aragonés|propuesta ortografica de l'academia de l'aragonés]]*" consideran como semicultismos. D'acuerdo con los grupos consonanticos redueitos tenemos:
*Semicultismos que presentan lo grupo -CT- latín redueito ta -t-
***[[retrato]]*, *[[retratista]]*, *[[retratar]]*
*Semicultismos con lo grupo -PT- primario redueito a -t-:
***[[escritor]]*, *[[escritura]]*, *escriturar*, *escriturario*
*Semicultismos con lo grupo -PT- secundario redueito a -t-:
***[[reuto (luita)|reuto]]*, *reutar* (de *REPUTARE*).
*Semicultismos con grupo secundario -DT- redueito a -t-: 
***[[reuto (economía)|reuto]] (derivato de *REDITUM*).
*Semicultismos con grupos -NCT-, -MPT-, -LPT- y -RPT- redueitos:
***función*, *punto*, *tintura*, *chuntar*, *tentativa*, *imprenta*, *asunto*, *perentorio*, *escultor*, *absorción*

Bi ha cualque palabra con una evolución fonetica diferent de la que cabría esperar como *espígol*/*espícol*/*espligo*, que cualque autor considera una evolución semiculta.

*Apoticario* y *boticario* son semicultismos derivaus de lo latín *APOTHECARIUS* que presentan una *i* en cuenta d'una *e*. Son formas con sufixo culto *-ario* que fan referencia a la *apothếkê*, que por vía popular dió *bodega* y a traviés de la forma [[itacismo|itacista]] *apothiki* dió *botica* en aragonés, palabra que han puesto influir en la forma de lo semicultismo. Lo doblet popular ye *botiguero*, feito con sufixo [[sufixo -ero|-ero]] a partir de *botiga*, tamién derivau de *apothiki* pero que actualment ye documentau sobre tot de lo [[aragonés oriental|lexico aragonés oriental]] y sin significau de [[farmacia]].

== Referencias ==


== Bibliografía ==
* [[Academia de l'Aragonés]]: *Propuesta ortografica de l'Academia de l'Aragonés*. EDACAR, 7. Zaragoza, 2010. 
* [[Rafael Lapesa]]: *Historia de la lengua española*. Editorial Gredos, (1981).
* [[José Antonio Saura Rami]]: *Elementos de fonética y morfosintaxis benasquesas*. Gara d'Edizions, Institución Fernando el Católico, 2003.
* [[María Luisa Arnal Purroy]]: *El habla de la Baja Ribagorza Occidental*. Institución Fernando el Católico, 1998.
* [[François de La Chaussée]]: *Noms demi-savants (issus de proparoxytons) en ancien français*. Volumen 1 de *Publications du Centre de Recherches Anglo-Normandes: Series extra'': Editor: Presses Université du Mirail, 1988. ISBN 2858160899, 9782858160891.

## Se veiga tamién
*Semicultismo.